als_Latn dik_Latn sag_Latn
Gurakuqi zhvendos “Dasmën e Figaros” në zyrat e shtetitKulture e Premte, 13 Mars, 2015 | 23:06 pm
Një institucion shtetëror, zyra, çuçuritje lart e poshtë, dashuri, tradhti, shfrytëzim pushteti. Kjo atmosferë e njohur do të rrethojë pikërisht “Dasmën e Figaros”.
Opera moxartiane, do të ngjitet në skenën e Teatrit Kombëtar të Operës dhe Baletit në datat 15, 17, 19 dhe 21 mars, ora 19:00, me regji e skenografi të Nikolin Gurakuqit. Një operë gazmore me 4 akte, që e mban lidhur publikun përmes intrigave dhe lojërave që personazhet i ngrenë njëri-tjetrit. Përveç muzikës e fabulës, e veçanta e kësaj vënieje është konteksti në të cilin regjisori e zhvendos ngjarjen. Ai ka vendosur ta aktualizojë atë, duke e kthyer në një ngjarje të ditëve tona. Nga dhomat luksoze e kështjellat, “Dasma e Figaros” zhvendoset në zyrat e një institucioni. Vendi nuk ka emër, por mund të jetë kudo, aty ku pushtetarët përdorin karrigen për para dhe seks. Almaviva jo detyrimisht është një kont, ai mund të jetë një ministër apo drejtor… “Gjithnjë më ka mahnitur teatri moxartian, i rafinuar, elegant, sarkastik, social, multidimensional, dhe mbi të gjitha shumë modern, dhe sa më shumë kalon koha, aq më modern bëhet. Teatër i aksionit, por edhe i meditimit të thellë, i konfliktit të ashpër social dhe i revoltës kundër abuzimit me pushtetin, i përqeshjes së dobësive njerëzore, por edhe i faljes hyjnore. Ky është Moxarti, kjo është “Dasma e Figaros”, ndaj edhe kam dashur të paraqes një vepër koherente që i flet realitetit të sotëm, njerëzimit të sotëm me të gjitha pozitivitetet dhe negativitetet e tij”, shprehet regjisori Nikolin Gurakuqi në konceptin e tij regjisorial. Sipas tij, nuk ka rëndësi se në ç’pjesë të globit zhvillohet ngjarja, por revolta ndaj të keqes, abuzimit me pushtetin, dhe ndëshkimi i saj në mënyrë paqësore, të pranueshme për të gjitha palët, pa prekur dinjitetin dhe personalitetin e askujt, pavarësisht se cilës klasë i përkasin personazhet. “Veprën e kam ambientuar në ditët tona në një institucion shtetëror diku në një vend europian dhe të gjitha personazhet janë punonjës të këtij institucioni në krye të të cilit qëndron konti Almaviva, pozicion prej të cilit derivojnë të gjitha personazhet e tjera. Ky maniak seksual është edhe shkaktari i të gjitha konflikteve dhe tradhtive që lindin, transformohen dhe në fund zgjidhen për të rifilluar përsëri në formë ciklike”, shprehet Gurakuqi.
DEDIKIMI
Përveç kënaqësisë estetike që kjo vepër i ka dhuruar qysh herët, përmes lojës së ndërlikuar dhe pasurisë së karaktereve, lidhja e regjisorit Nikolin Gurakuqi me “Dasmën e Figaros” është edhe shumë afektive, personale. Ai ia dedikon këtë vënie pikërisht të birit, të cilin e humbi tragjikisht tre vjet më parë. “Këtë vënie dëshiroj t’ia dedikoj djalit tim Marsid, që e humba tre vjet më parë, për arsyen e vetme se ai e adhuronte këtë vepër pikërisht për konfliktin e tij klasor dhe me insistim asokohe më kërkonte që unë ta vija në skenë. Tani, pas tre vjetësh po ia plotësoj këtë kërkesë duke falënderuar mikun tim, Ilir Kerni, që ma besoi vënien në skenë të kësaj vepre madhështore të teatrit gjenial moxartian, që është në repertorin e të gjithë teatrove të botës, duke e sjellë si një produksion të ri e koherent në një teatër që po ndryshon me shpejtësi muaj pas muaji”, thotë ai.
VEPRA
Në qendër të veprës janë Figaro dhe Suzana, shërbëtorët personalë të çiftit (kontit dhe konteshës) Almaviva, të cilat janë duke përgatitur dasmën e tyre. Konflikti nis në momentin kur konti dëshiron të ushtrojë të drejtën (që kanë pasur në atë kohë zotërinjtë) për të fjetur me nusen para të shoqit, por sigurisht do ta bëjë këtë pa e marrë vesh kontesha e tij… Kjo vepër shënon rikthimin në skenën e TKOB të sopranos Oriana Kurteshi, e cila e zhvillon karrierën e saj artistike kryesisht në skenat operistike italiane. I ftuar për të interpretuar rolin e kontit është tenori bullgar, Valeri Turmanov. Gjithashtu do të interpretojnë solistët e Teatrit Kombëtar të Operës dhe Baletit: Armando Likaj (Figaro), Mariana Leka (kontesha), Eriona Gjyzeli (Suzana), Vikena Kamenica (Cherubini) etj. Orkestra e TKOB do të drejtohet nga Francesco di Mauro, ndërsa kori nga Dritan Lumshi.
ALMA MILE
als_Latn als_Latn als_Latn als_Latn als_Latn als_Latn als_Latn gla_Latn